**SVET RTV SLOVENIJA** Ljubljana, 16. 1. 2025

**ZADEVA: POBUDA ZA DODATNO USPOSABLJANJE PROGRAMSKIH USTVARJALCEV IN ZA VZPOSTAVITEV DEMENCI PRIJAZNE TOČKE**

**Svetu RTV Slovenija predlagam naslednja sklepa:**

**1.**

**RTV Slovenija bo v okviru Akademije RTV Slovenija pripravila za programske ustvarjalce izobraževanje o demenci in drugih težavah, povezanih s staranjem. V ta namen se bo s pomočjo varuhinje pravic gledalcev povezala s strokovnim svetom Spominčice in drugimi ustreznimi strokovnimi združenji.**

**2.**

**RTV Slovenije bo postala Demenci prijazna točka (DPT), ki jih v okviru mreže po vsej državi ustanavlja Združenje Spominčica - Alzheimer Slovenija. RTV Slovenija bo izbrala lokacije predvidenih DPT in zaposlenim omogočila udeležbo na usposabljanju.**

**Obrazložitev:**

Na podlagi odziva občinstva TV Slovenija se je pokazala potreba po dodatnem usposabljanju programskih ustvarjalcev za vključevanje (starejših) oseb z demenco in mnogimi drugimi težavami v programe RTV Slovenija. Pri tem je pomoč ponudilo tudi Slovensko združenje za pomoč pri demenci Spominčica in obenem dalo pobudo, da bi RTV Slovenija postala Demenci prijazna točka (DTP). Pobudo sem predstavila tudi Svetu delavcev RTV Slovenija, ker menim, da je za uspešno vzpostavitev in delovanje DPT pomembno dejavno sodelovanje zaposlenih. RTV Slovenija s tem ne bi imela dodatnih finančnih obveznosti.

**Ad 1: Izobraževanje za programske ustvarjalce:**

Izobraževanje bi obsegalo predstavitev osnovnih značilnosti demence in drugih stanj, povezanih s staranjem, prepoznavanje njihovih znakov, predstavitev primernih načinov sporazumevanja s temi osebami, izbiro ustreznih novinarskih žanrov in formatov oddaj ter predstavitve teh bolezni v medijih.

**Ad 2: Vzpostavitev DPT:**

Gre za inovativen pristop k ozaveščanju o demenci na različnih točkah, do katerih lahko dostopajo posamezniki z znaki demence ali njihovi bližnji.

RTV Slovenija bi izbrala lokacije predvidenih DPT in zaposlenim omogočila udeležbo na usposabljanju. V Sloveniji deluje 434 DPT.

KAKO POSTATI DEMENCI PRIJAZNA TOČKA? (DPT)

1. RTV Slovenija pošlje elektronsko sporočilo na naslov info@spomincica.si, v katerem izrazi svoj interes, da postane DPT.
2. Spominčica pošlje potrebne informacije in vlogo za začetek postopka vzpostavitve DPT.
3. Spominčica v sodelovanju s strokovnjaki s področja demence organizira usposabljanje za zaposlene, da pridobijo potrebno znanje in veščine za učinkovito delovanje DPT.
4. Po zaključenem usposabljanju se določi datum odprtja nove DPT točke. Odprtje je javni dogodek, RTV Slovenija nanj povabi predstavnike lokalne skupnosti, medije ter po lastni presoji pripravi krajši kulturni program.
5. Ob odprtju DPT točke Spominčica podeli RTV Slovenija potrdilo o imenovanju za DPT in sklene dogovor o sodelovanju, izroči nalepko 3 Spominčic ter preda gradiva, zloženke in glasila Spominčice.

**Koordinacija mreže Demenci prijaznih točk vključuje naslednje:**

* Registracija in vključitev novih DPT v register in zemljevid Mreže DPT, dostopni na spletni strani Spominčice.
* Zagotavljanje dostopa do različnih gradiv, brošur, plakatov in glasil, ki jih izdaja Spominčica.
* Redno informiranje o najnovejših dosežkih in novostih s področja demence.
* Organizacija in omogočanje izobraževanj ter usposabljanj, ki jih izvaja Spominčica.
* Strokovna pomoč pri organizaciji predavanj in dogodkov.
* Koordinacija in podpora pri organizaciji dogodkov v okviru Svetovnega meseca Alzheimerjeve bolezni.
* Objava dogodkov, povezanih z DPT, na spletni strani in Facebook strani Spominčice.
* Povezovanje med DPT, spodbujanje sodelovanja ter izmenjava izkušenj in dobrih praks.

**Marica Uršič Zupan**

Varuhinja pravic gledalcev, poslušalcev,

bralcev in uporabnikov vsebin RTV Slovenija